Εθνικό Πάρκο Δάσους Δαδιάς-Λευκίμμης-Σουφλίου

Το Εθνικό Πάρκο Δάσους Δαδιάς-Λευκίμμης-Σουφλίου είναι προστατευόμενη δασική έκταση η οποία βρίσκεται στον νομό Έβρου. Η συνολική έκταση του ανέρχεται στα 428 τετραγωνικά χιλιόμετρα, από τα οποία τα 72,9 είναι αυστηρά προστατευόμενα. Περιλαμβάνει χαμηλά δασωμένα βουνά, ξέφωτα και βραχώδεις σχηματισμούς, που εκτείνονται ανάμεσα στα χωριά Δαδιά, Γιαννούλη, Κοτρωνιά και Λευκίμη. Η περιοχή κηρύχθηκε προστατευόμενη το 1980 και από το 2006, το δάσος της Δαδιάς έλαβε τον χαρακτηρισμό «Εθνικό Πάρκο». Την ιδιαίτερα σημαντική αξία του ενίσχυε ο μεγάλος αριθμός αρπακτικών πτηνών που φιλοξενούσε μέχρι την καταστροφή του από πυρκαγιά το καλοκαίρι του 2023, οπότε κάηκε περίπου το 57% της έκτασής του.

Το πάρκο διαθέτει δύο πυρήνες και μια περιφερική ζώνη. Στον μεγάλο πυρήνα, τα πετρώματα είναι ηφαιστειογενή και στον μικρό κυρίως μεταμορφωσιγενή και ιζηματογενή. Το ανάγλυφο είναι ποικίλο και περιλαμβάνει μικρές και μεγάλες κοιλάδες και βραχώδεις σχηματισμούς. Το ψηλότερο σημείο του πάρκου είναι η κορυφή Κάψαλο, με υψόμετρο 620 μέτρα.

Στο Πάρκο μέχρι σήμερα έχουν καταγραφεί 360-400 είδη φυτών, από τα οποία τα δύο είναι ενδημικά. Μέχρι τις πυρκαγιές του 2023, το δάσος αποτελούταν κυρίως από μαύρη και τραχεία πεύκη, οι οποίες κυριαρχούσαν στο κέντρο του πάρκου και ανατολικά, δρυ, που είχε εντονότερη παρουσία στα βόρεια και νοτιοδυτικά, και άλλα φυλλοβόλα είδη. Το πάρκο έγινε γνωστό για τον μεγάλο αριθμό ειδών αρπακτικών πτηνών (36), ανάμεσα στα οποία συγκαταλέγονται ο μαυρόγυπας, ο ασπροπάρης και το όρνιο. Επίσης, στο δάσος έχουν παρατηρηθεί 60-65 είδη θηλαστικών, από τα οποία τα 24 είναι νυχτερίδες. Από τα θηλαστικά έχουν καταγραφεί το ζαρκάδι, ο λύκος, το αγριογούρουνο και η αγριόγατα. Ακόμα, στο πάρκο έχουν παρατηρηθεί 29 είδη ερπετών, 13 είδη αμφιβίων και 17 είδη ψαριών.

Τμήμα του δάσους κάηκε από πυρκαγιές τον Αύγουστου 2011, όταν καταστράφηκαν 39.200 στρέμματα του εθνικού πάρκου, και τον Ιούλιο του 2022, όταν πυρκαγιά έκαψε 40.000 στρέμματα κατά τη διάρκεια 8 ημερών. Το καλοκαίρι του 2023, μια πολυήμερη πυρκαγιά κατέκαψε 962.000 στρέμματα γης στον Έβρο, στα οποία συμπεριλαμβανόταν το μεγαλύτερο μέρος της έκτασης του δάσους της Δαδιάς, και συνολικά 245.299 στρέμματα του Εθνικού Πάρκου. Κατά τον πρόεδρο του τμήματος Δασολογίας και Φυσικού Περιβάλλοντος του ΑΠΘ, Αλέξανδρο Δημητρακόπουλο, κατ' ουσίαν το δάσος της Δαδιάς «δεν θα επανέλθει σε αυτήν του την μορφή», καθώς για αυτό θα απαιτούνταν 150 έτη περίπου, αλλά και οι κατάλληλες συνθήκες.

Δράσεις 

Τον Αύγουστο του 1994 ξεκίνησε τη λειτουργία του το Κέντρο Ενημέρωσης Δάσους Δαδιάς-Λευκίμμης-Σουφλίου με σκοπό την προώθηση της προστασίας της φύσης στην περιοχή, την  ανάδειξη του οικοτουρισμού και την καλλιέργεια περιβαλλοντικής και οικολογικής συνείδησης μέσω έντυπου και ηλεκτρονικού ενημερωτικού και φωτογραφικού υλικού, παρακολούθησης προβολών σε αίθουσα του κέντρου, διοργάνωσης θεματικών εκδηλώσεων και σεμιναρίων, εκπαιδευτικών επισκέψεων και ξεναγήσεων στο Πάρκο και στο παρατηρητήριο των αρπακτικών πουλιών.  Ο Φορέας διαχείρισης  του Δάσους Δαδιάς -Λευκίμμης- Σουφλίου έχει αναλάβει την περιβαλλοντική παρακολούθηση  του πόρου, η οποία συμβάλλει στην διασφάλιση της βιωσιμότητας και της οικολογικής ισορροπίας του μέσω της  διατήρησης της βιοποικιλότητάς της περιοχής, η οποία πλήττεται από την κλιματική κρίση καθώς και τις ανθρώπινες δραστηριότητες, όπως λαθροθηρία, λαθροϋλοτομία, ρίψη απορριμμάτων και μπάζων, όχληση σε περιοχές αναπαραγωγής των πτηνών. Αναμφίβολα, η καταγραφή των   περιβαλλοντικών επιπτώσεων των προβλημάτων  συμβάλλει στο σχεδιασμό και τη λήψη αποτελεσματικών μέτρων διαχείρισης του τοπίου. Η παρουσία εποπτικού μηχανισμού σε συνεργασία με τοπικούς φορείς, περιβαλλοντικές οργανώσεις  και εθελοντικές ομάδες συντελούν στην αναχαίτιση ανθρώπινων δραστηριοτήτων και πράξεων, που ασκούν δυσμενείς επιπτώσεις στο οικοσύστημα, στην πρόληψη και αντιμετώπιση πυρκαγιών καθώς στη διατήρηση του φυσικού πλούτου. Αξιόλογη είναι  η δράση της WWF η οποία έχει εντάξει το Δάσος στο πανευρωπαϊκό πρόγραμμα προσφοράς εθελοντικής εργασίας, με τη συμμετοχή Ευρωπαίων και Ελλήνων εθελοντών, και εργάζεται, αδιαλείπτως, για την προστασία  και τη βελτίωση του βιότοπου, την κινητοποίηση και ευαισθητοποίηση κατοίκων και φορέων καθώς και την ανάδειξη της σπουδαιότητας διατήρησης της βιωσιμότητας του πόρου.

Παραπομπές

Εξωτερικοί σύνδεσμοι 
 Επίσημη ιστοσελίδα του πάρκου

Σχινια μαραθωνα
Νομός Έβρου
Δαδιας